4 vas wat glo skape in Oos-Kaap steelDie verdagtes op die toneel. (Foto: SAPD) Vier verdagtes is in hegtenis geneem toe hulle in die vroeë oggendure in die besit van vyf vermoedelik gesteelde skape in die omgewing van Jeffreysbaai in die Oos-Kaap betrap is. Kapt. Khaya Tonjeni, woordvoerder van die polisie, het in ’n verklaring gesê ’n plaaseienaar het die polisie Saterdag omstreeks 02:00 genader nadat hy verdagte mense op sy plaas naby die R102 opgemerk het. Volgens Tonjeni is vier verdagtes kort daarna in ’n rooi Mazda Rustler-bakkie op die R102 in die rigting van Jeffreysbaai voorgekeer waarna polisiebeamptes vyf skape agterin die bakkie ingeprop aangetref het. Die diere se pote was met draad vasgebind. ’n Voorlopige ondersoek het polisiebeamptes na nog nege skape gelei wat naby die plaas vasgebind en versteek was. Twee van die altesaam 14 skape het egter omgekom. Die kudde is gesamentlik sowat R53 800 werd. Volgens Tonjeni staan die verdagtes, almal tussen 20 en 50 jaar oud, nou tereg op aanklagte van veediefstal asook die oortreding van regulasies gedurende die algehele landwye afsondering. Die verdagtes sal na verwagting Maandag in die landdroshof in Humansdorp verskyn.